**भारत सरकार**

**महिला एवं बाल विकास मंत्रालय**

**राज्य सभा**

**अतारांकित प्रश्न संख्या 760**

**दिनांक 16 अगस्त, 2012 को उत्तर के लिए**

**महाराष्ट्र में कुपोषण के कारण मारे गए बच्चे**

1. **श्रीमती जया बच्चन** :

क्या **महिला एवं बाल विकास मंत्री** यह बताने की कृपा करेंगे कि :

(क) : क्या यह सच है कि महाराष्ट्र में कुपोषण के कारण 24000 से अधिक बच्चों की मौत हुई है ;

(ख) : क्या यह भी सच है कि अभी भी लाखों बच्चे कुपोषण की चपेट में हैं ; और

(ग) : बच्चों को लगभग निश्चित मृत्यु से बचाने के लिए क्या कदम उठाए गए हैं और तत्संबंधी ब्यौरा क्या है ?

**उत्तर**

**श्रीमती कृष्णा तीरथ महिला एवं बाल विकास मंत्रालय की राज्य मंत्री (स्वतंत्र प्रभार)**

(क) : महाराष्‍ट्र सरकार से मिली सूचना के अनुसार एक वर्ष तक के 19020 तथा 1-6 वर्ष तक के आयु वर्ग में 5344 बच्‍चों की मृत्‍यु हुई । इस मृत्‍यु के अनेक कारण थे जैसा कि निरक्षरता, समय-पूर्व प्रसव, गरीबी, मलेरिया, अतिसार, निमोनिया आदि जैसी बीमारियां ।

(ख) : राष्‍ट्रीय परिवार स्‍वास्‍थ्‍य सर्वेक्षण-3 के अनुसार महाराष्‍ट्र में 5 वर्ष से कम आयु के 37% बच्‍चों का वज़न कम है और 63.4% बच्‍चों में खून की कमी है ।

(ग) : पोषण चुनौतियों पर कार्रवाई करने के दृष्टिकोण के दो आयाम हैं । सभी क्षेत्रों की योजनाओं कार्यक्रमों में पोषण लक्षित करने में कुपोषण के निर्धारकों पर त्वरित कार्रवाई के लिए बहु-क्षेत्रीय दृष्टिकोण पहला दृष्टिकोण है । दूसरा दृष्टिकोण 6 वर्ष से कम आयु के बच्चों, किशोरियों, गर्भवती तथा धात्री महिलाओं जैसे असुरक्षित वर्गों के प्रति लक्षित प्रत्यक्ष तथा विशिष्ट उपाय है ।

 सरकार ने कुपोषण की समस्या को प्राथमिकता दी है और राज्य सरकारों/संघ राज्य प्रशासनों के माध्यम से विभिन्न मंत्रालयों/विभागों की अनेक स्कीमों कार्यक्रमों का क्रियान्वयन कर रही है । इन योजनाओं/कार्यक्रमों में समेकित बाल विकास सेवा स्कीम, राष्ट्रीय ग्रामीण स्वास्थ्य मिशन, मध्याह्न भोजन स्कीम, राजीव गांधी किशोरी सशक्तीकरण स्कीम अर्थात सबला, इंदिरा गांधी मातृत्व सहयोग योजना जैसे प्रत्यक्ष लक्षित उपाय शामिल हैं । इसके अलावा अप्रत्यक्ष बहु-क्षेत्रीय उपायों में लक्षित सार्वजनिक वितरण प्रणाली, राष्ट्रीय बागवानी मिशन, राष्ट्रीय खाद्य सुरक्षा मिशन, महात्मा गांधी राष्ट्रीय ग्रामीण रोज़गार गारंटी स्कीम (मनरेगा), सम्पूर्ण स्वच्छता अभियान, राष्ट्रीय ग्रामीण पेय जल कार्यक्रम आदि शामिल हैं । इन सभी स्कीमों में पोषण संबंधी एक या अनेक पहलुओं का समाधान करने की क्षमता है ।

 उपर्युक्‍त कार्यक्रमों के क्रियान्‍वयन तथा विभिन्‍न अन्‍य उपायों के अलावा महाराष्‍ट्र सरकार ने राजमाता जीजाउ कुपोषण मिशन स्‍थापित किया है । इसके अलावा, कुपोषण मुक्‍त ग्राम अभियान का क्रियान्‍वयन महाराष्‍ट्र में कुपोषण का समाधान करने के लिए जनजातीय क्षेत्रों हेतु नवसंजीविनी योजना के अंतर्गत किया जाता है ।

\*\*\*\*\*